SEITSMENDA KOOSSEISU

OTSUS

Haapsalu,								28. veebruar 2014 nr 38

Halduslepingu sõlmimine Muinsuskaitseametiga

Võttes aluseks Muinsuskaitseameti ettepaneku ja juhindudes muinsuskaitseseaduse § 9 lg 2, kohaliku omavalitsuse korralduse seaduse § 6 lg 4 p 2, § 22 lg 1 p 37, Haapsalu põhimääruse § 12 lg 1 p 43 ning haldusmenetluse seadusest, Haapsalu Linnavolikogu otsustab:

1.	Sõlmida haldusleping Muinsuskaitseametiga muinsuskaitsealaste riiklike kohustuste täitmise kohta Haapsalu linnas (lisatud).

2.	Halduslepingu allkirjastab volikogu esimees Jaanus Karilaid.

Jaanus Karilaid
Volikogu esimees

Haldusleping 
Muinsuskaitsealaste riiklike kohustuste täitmiseks Haapsalu linnas

Haapsalu,								……………………….2014

Muinsuskaitseseaduse § 441 lg 1, § 9 lõike 2 ja Kohaliku omavalitsuse korralduse seaduse § 6 lõike 4 punkti 2 alusel sõlmisid Haapsalu Linnavolikogu, keda esindab Haapsalu linna põhimääruse alusel Haapsalu linnavolikogu esimees Jaanus Karilaid ja Muinsuskaitseamet, keda esindab põhimääruse alusel peadirektor Kalev Uustalu, edaspidi nimetatud Pool või koos Pooled, käesoleva halduslepingu (edaspidi nimetatud Leping) alljärgnevas:

1.	Lepingu eesmärk
1.1	Käesoleva haldusepingu (edaspidi Leping) eesmärk on muinsuskaitseseaduse ja teiste
õigusaktidega Muinsuskaitseametile pandud muinsuskaitsealaste riiklike kohustuste üleandmine ning vastastikuste õiguste ja kohustuste sätestamine kultuurimälestiste (edaspidi Mälestised) säilimise ja kaitse tulemuslikuks korraldamiseks Haapsalu linnas.
1.2	Lepingust tulenevate Poolte õiguste ja kohustuste realiseerimist korraldavad Muinsuskaitseamet ja Haapsalu Linnavalitsus, kes määravad käesolevas Lepingus nimetatud ülesandeid enda nimel täitma ühe oma struktuuriüksuse, mille teenistujad omavad muinsuskaitse valdkonnas vajalikku kvalifikatsiooni.

2.	Vastastikune teatamiskohustus
2.1. Kui Lepingus ei ole sätestatud teisiti, on Pooled kohustatud hiljemalt kolme tööpäeva jooksul vastava informatsiooni saamisest teatama teineteisele kõikidest asjaoludest, mille teadmine on oluline Lepingust tulenevate kohustuste täitmiseks. Samuti on Pooled kohustatud sama tähtaja jooksul teineteisele edastama kõik Lepingu täitmise seisukohast olulised teated, mis Pooled on saanud või mis on Pooltele teatavaks saanud muul viisil.
Pooled peavad nendeks asjaoludeks ja oluliseks teabeks (olulisteks andmeteks, teadeteks jne) igasugust informatsiooni ning dokumentatsiooni, ilma milleta võib olla raskendatud või võimatu Lepingu eesmärkide saavutamine, samuti teavet, mille edastamise nõue tuleneb seadusest või muudest õigusaktidest.
2.2 Lepingu punktis 2.1 nimetatud informatsioon asjaoludest ning olulised teated esitatakse teisele Poolele suuliselt, telefoni, faksi või e-posti teel. Kirjalikult tuleb esitada üksnes see teave, mille iseloom nõuab kirjalikku fikseerimist või mis tuleb kirjalikult esitada vastavalt muinsuskaitseseadusele, muudele õigusaktidele või käesolevale Lepingule.
2.3 Pool edastab teisele Poolele Lepinguga seotud teated Lepingus märgitud kontaktandmetele. Kontaktandmete muutusest on Pool kohustatud koheselt informeerima teist Poolt.

3.	Haapsalu Linnavalitsusele üle antavad riiklikud muinsuskaitsealased kohustused
3.1	Haapsalu Linnavalitsus täidab Haapsalu linna haldusterritooriumil riiklikke muinsuskaitseseadusest ning teistest õigusaktidest tulenevaid muinsuskaitsealaseid kohustusi (va Kunstimälestisi puudutavad muinsuskaitselised kohustused ja arheoloogiliste uuringute lubade väljastamine) MuKS 44¹ mõistes.
3.2	Haapsalu Linnavalitsus kannab Kultuurimälestiste Riiklikusse Registrisse (edaspidi nimetatud KRR) Haapsalu linna haldusterritooriumil asuvate mälestiste, muinsuskaitseala ning nende kaitsevööndite kirjeldused, inspekteerimised, fotod, väljastatud load, projektdokumentatsiooni kooskõlastused ning kaitsekohustiste teatised. Väljastatud load ja kooskõlastused tuleb registrisse kanda väljastamise päeval ning inspekteerimised neljateistkümne (14) päeva jooksul. Haapsalu Linnavalitsus inspekteerib igal kalendriaastal võimalusel kõiki Haapsalu linna haldusterritooriumil asuvaid kinnismälestisi ning teeb vastavad kanded KRR-i. KRR juurdepääsuga seotud Haapsalu Linnavalitsuse õigused, kohustused ja vastutus lepitakse kokku eraldi.
3.3	Haapsalu Linnavalitsus koostab ja toimetab kätte HMS sätestatud korras  muinsuskaitseseaduse või teiste muinsuskaitsealaste õigusaktide rikkumise korral kinnismälestise või muinsuskaitsealal paikneva ehitise omanikule või selle valdajale informeeriva märgukirja koos vaatlusprotokolliga, millest koopia edastatakse Muinsuskaitseametile.
3.4	Kui kinnismälestise või muinsuskaitsealal paikneva ehitise omanik või valdaja ei täida kohustust, mille täitmisele on Lepingu punktis 3.3 nimetatud märgukirjas tähelepanu juhitud, teeb Haapsalu Linnavalitsus kirjaliku ettepaneku Muinsuskaitseametile muinsuskaitseseaduses olevate meetmete rakendamiseks koos asja materjalide edastamisega. Asja materjalid on järelevalvemenetluse alustamist tõendavad dokumendid (märgukiri, vaatlusprotokoll, tõendid nende kätte toimetamise kohta ning kirjavahetuses esitatud arvamused  ja vastuväited).
3.5	Haapsalu Linnavalitsus koostab ja väljastab kaitsekohustuse teatise Haapsalu linna haldusterritooriumil asuvate Mälestiste kohta, lähtudes kultuuriministri käskkirjast, millega asi tunnistati Mälestiseks. Ajutise kaitse korral lähtutakse Muinsuskaitseameti peadirektori käskkirjast. Kaitsekohustuse teatisse teeb Haapsalu Linnavalitsus märke Lepingust lähtuvate muinsuskaitseliste kohustuste jaotumise kohta. Ühes kalendriaastas väljastab Haapsalu Linnavalitsus minimaalselt 25 kaitsekohustuse teatist ja võimalusel kõik puuduvad kaitsekohustuse teatised.
3.6	Haapsalu Linnavalitsus annab kaitsekohustuse teatise ühe originaaleksemplari Muinsuskaitseametile ühe kalendrikuu jooksul selle väljastamisest Mälestise omanikule või valdajale. Sama tähtaja jooksul annab Haapsalu Linnavalitsus Muinsuskaitseametile kõik kaitsekohustuse teatises tehtud muudatused.
3.7	Haapsalu Linnavalitsus korraldab Mälestiste tähistamist Haapsalu linna haldusterritooriumil Muinsuskaitseameti kinnitatud tähisega.
3.8	Haapsalu Linnavalitsus annab lubasid järgnevateks tegevusteks Haapsalu linna haldusterritooriumil:
3.8.1	Muinsuskaitseseaduse § 24 lõikes 1 ja 2 nimetatud tegevusteks kinnismälestisel või muinsuskaitsealal, väljaarvatud juhul, kui tegevus ei ole kantud leevendusena kaitsekohustuse teatisesse või muinsuskaitseala põhimäärusesse;
3.8.2	Muinsuskaitseseaduse § 25 lõikes 7 nimetatud tegevusteks kinnismälestise kaitsevööndis;
3.8.3	Muinsuskaitseseaduse § 35 lõikes 4 (Kinnismälestise ja muinsuskaitsealal paikneva ehitise konserveerimise, restaureerimise ja ehitamise projektid ning muinsuskaitse eritingimused, välja arvatud Muinsuskaitseameti poolt koostatud muinsuskaitse eritingimused, ning kinnismälestise ja muinsuskaitsealal paikneva kinnisasjaga seotud mulla- ja ehitustööde projektid tuleb kooskõlastada Haapsalu Linnavalitsusega) nimetatud tegevuseks ja lõikes 5 sätestatud korras. Haapsalu Linnavalitsus annab tööde alustamise loa pärast § 35 lõikes 4 nimetatud tööde projekti kooskõlastamist.
3.8.4	Haapsalu Linnavalitsusel on õigus nõuda arheoloogiliste kaevamiste või muude uuringute läbiviimist tööde loa taotleja kulul enne Haapsalu linna haldusterritooriumil asuva Mälestise konserveerimis-, restaureerimis- ja remonditööde ning mulla- ja ehitustööde  alustamist.
3.9	Haapsalu Linnavalitsus kooskõlastab Mälestiste ja muinsuskaitsealal ning nende kaitsevööndites paiknevate ehitistega seotud projektdokumentatsiooni (edaspidi Projektid) vastavalt Lepingu lisale (Lisa 1).
3.10	Haapsalu Linnavalitsus kooskõlastab vaid Muinsuskaitseameti kirjalikul nõusolekul Projektid vastavalt Lepingu lisale (Lisa 2). Nimetatud kooskõlastuse andmiseks moodustavad Haapsalu Linnavalitsus ja Muinsuskaitseamet ühiskomisjoni. Muinsuskaitseametit esindavad antud komisjonis Muinsuskaitseameti peadirektori käskkirjaga määratud teenistujad. Komisjoni töökord kehtestatakse Muinsuskaitseameti eelneva kooskõlastusega Haapsalu Linnavalitsuse poolt.
3.11	Haapsalu Linnavalitsus ei kooskõlasta Projekte, mis on toodud Lepingu lisas (Lisa 3).
3.12	Haapsalu Linnavalitsus annab lube ehitismälestiste ja ajaloomälestiste uurimiseks, kooskõlastades selleks vastavalt punktile 3.8.5. uurimistööde programmid ja uurimistööde aruanded.
3.13	Haapsalu Linnavalitsus edastab Muinsuskaitseametile arheoloogiliste uuringute loa taotluse koos kooskõlastatud uurimistööde programmiga kolme tööpäeva jooksul alates loa taotluse esitamisest uurimisloa väljastamiseks.
3.14	Lepingu kehtivuse ajal esitab Haapsalu Linnavalitsus Muinsuskaitseametile üks kord aastas arhiivi laekunud Haapsalu linna muinsuskaitset käsitlevate materjalide loetelu. Haapsalu Linnavalitsus annab pärast Lepingu lõppemist Muinsuskaitseametile üle alates halduslepingu sõlmimisest arhiivis säilitamisele kuulunud Haapsalu linna muinsuskaitset käsitlevad dokumendid/materjalid, mis on koostatud kuni käesoleva Lepingu kehtivuse lõppemiseni Lepingust tulenevate riiklike ülesannete täitmisel. Dokumendid/materjalid antakse üle ühe kuu jooksul.
3.15	Kui Haapsalu linna haldusterritooriumil asuval Mälestisel, muinsuskaitsealal või mistahes muus paigas tööd tehes avastatakse inimtegevuse tagajärjel ladestunud  arheoloogiline kultuurikiht, sealhulgas inimluud või kultuuriväärtusega leid, on Haapsalu Linnavalitsusel kohustus peatada tööd kuni kaheks nädalaks, et teha kindlaks asja vastavus mälestise tunnustele või otsustada edasiste uuringute vajadus.

4. Järelevalve
4.1 Järelevalvet Haapsalu Linnavalitsuse tegevuse üle Lepingu ja muinsuskaitsealaste õigusaktide täitmisel teostab Muinsuskaitseamet.
4.2  Lepingu, muinsuskaitseseaduse või selle alusel kehtestatud õigusaktide nõuete rikkumise korral annab Haapsalu Linnavalitsus aru ja esitab selgitusi lähtuvalt Muinsuskaitseameti pöördumisest.

5. Rahastamise alused
5.1 Muinsuskaitsealaste riiklike kohustuste täitmine Haapsalu linnas toimub riigi eelarvest eraldatavate vahendite arvelt.
5.2 Muinsuskaitseamet ja Haapsalu Linnavalitsus kooskõlastavad Lepingu täitmiseks finantseerimisettepaneku riiklike rahaliste vahendite eraldamiseks. Muinsuskaitseamet esitab vastavasisulise taotluse Kultuuriministeeriumile Vabariigi Valitsusele edastamiseks.
5.3 Rahastamisettepanek vaadatakse läbi üks kord aastas.
5.4 Juhul, kui riigieelarvest eraldatavad vahendid on punkti 5.2 kohaselt kooskõlastatud vahenditest väiksemad, kooskõlastavad Muinsuskaitseameti ja Haapsalu Linnavalitsus täiendavalt Haapsalu Linnavalitsusele muinsuskaitsealaste riiklike kohustuste täitmiseks eraldatava summa suuruse ja Lepingus nimetatud tööde vähendatud mahu.
5.5 Haapsalu Linnavalitsus esitab Muinsuskaitseametile nõuetekohase aruande riigieelarveliste vahendite kasutamise kohta kuu aja jooksul pärast iga eelarveaasta lõppu.

6. Lepingu jõustumine ja kehtivus
6.1 Leping jõustub seaduses ettenähtud korras.
6.2 Leping on sõlmitud tähtajatuna.
6.3 Leping lõpeb:
6.3.1 poolte kirjalikul kokkuleppel;
6.3.2 Lepingu rikkumise tõttu tingimusel, et Pool teatab Lepingut rikkunud Poolele Lepingu lõpetamisest vähemalt kolm kuud ette;
6.3.3 Poole nõudel ülekaaluka avaliku huvi raske kahjustamise vältimiseks. Lepingu ühepoolsest lõpetamisest teatakse vähemalt üks kuu ette;
6.3.4 Haapsalu Linnavolikogu nõudel juhul, kui riigieelarvest eraldatavad vahendid ei kata muinsuskaitsealaste riiklike kohustuste täitmiseks vajaliku summat. Lepingu lõpetamisest teatab Haapsalu Linnavolikogu sellisel juhul vähemalt kolm kuud ette.
6.4 Haapsalu Linnavalitsus annab pärast Lepingu lõppemist Muinsuskaitseametile üle alates Lepingu jõustumisest arhiivis säilitamisele kuulunud Haapsalu linna muinsuskaitset käsitlevad materjalid, mis on tekkinud kuni käesoleva Lepingu kehtivuse lõppemiseni Lepingust tulenevate riiklike ülesannete täitmisel. Materjalid antakse üle ühe kuu jooksul.
6.5 Lepingu jõustumisel kaotab kehtivuse Haapsalu Linnavolikogu ja Muinsuskaitseameti vahel sõlmitud varasemad halduslepingud.

7. Muud tingimused
7.1 Lepingu täitmisel tekkivad vaidlused lahendatakse läbirääkimiste teel kirjaliku kokkuleppe sõlmimisega, millele kirjutavad alla mõlemad Pooled. Kokkuleppe mittesaavutamisel Leping lõpetatakse punktis 6.3. sätestatud korras või lahendatakse vaidlus Tallinna Halduskohtus.
7.2 Lepingut võib muuta Poolte kokkuleppel ning Lepingus või õigusaktidest tuleneval  muul alusel. Lepingu Poolel on õigus nõuda Lepingu muutmist, kui peale Lepingu sõlmimist on Lepingu sõlmimise aluseks olnud seadus muutunud. Muudatused ja täiendused ning Lepingu lisad kooskõlastatakse Poolte vahel, vormistatakse kirjalikult ja kirjutatakse alla mõlema Poole poolt ning on Lepingu lahutamatuks osaks.

7.3 Poolte esindajad käesoleva Lepingu täitmisel on:
7.3.1 Muinsuskaitseamet: Peeter Nork, Põhja-Eesti järelevalveosakonna juhataja (tel 640 3035, e-post: peeter.nork@muinas.ee). 
7.3.2 Haapsalu Linnavolikogu: Tõnis Padu, Haapsalu Linnavalitsuse ehitus- ja planeerimisosakonna linnaarengu ja muinsuskaitse peaspetsialist (tel 472 5327, e-post: tonis.padu@haapsalulv.ee).

7.4 Leping on koostatud kolmes identses võrdset juriidilist jõudu omavas eksemplaris, millest kumbki Pool saab ühe ja Haapsalu Linnavalitsus ühe eksemplari.

……………………………….			…………………………………
Kalev Uustalu						Jaanus Karilaid															
Lisa 1

Vastavalt Muinsuskaitseameti ja Haapsalu Linnavolikogu vahel sõlmitud halduslepingu punktile 3.9 kooskõlastab Haapsalu Linnavalitsus alljärgnevad Mälestiste ja muinsuskaitsealal ning nende kaitsevööndites paiknevate ehitistega seotud projektdokumentatsiooni (edaspidi Projektid):
1.	üldplaneeringuga kooskõlas olevad mälestise või muinsuskaitseala kaitsevööndis asuvad detailplaneeringud.;
2.	tööde teostamise ja muinsuskaitselise järelevalve aruanded;
3.	inventeerimise aruanded;
4.	muinsuskaitsealal paiknevate ehitiste konserveerimise, restaureerimise ja remondi muinsuskaitse eritingimused ja projektid, mis ei hõlma ehitise või selle osade lammutamist või laiendamist juurde-, peale- või allaehitamise teel.
5.	muinsuskaitsealal asuva muinsuskaitse eritingimustega kooskõlas oleva ehitise projektid;
6.	hooldusjuhendid;
7.	konserveerimistööde programmid;
8.	mälestise või muinsuskaitsealal paikneva ehitise põhiprojektiga kooskõlas olevad tööprojektid; 
9.	mälestise ja selle kaitsevööndis ning muinsuskaitsealal ja selle kaitsevööndis paikneva kinnisasjaga seotud mullatööde  projektid. 
10.	mälestise ja selle kaitsevööndis ning muinsuskaitsealal ja selle kaitsevööndis haljastusprojektid, reklaami ja insenertehniliste seadmete projektid, teede ja tänavate projektid jms;
11.	mälestise ja muinsuskaitsealal paikneva ehitise vähendatud mahuga põhiprojekt
12.	uurimistööde programmid (kooskõlastatult Muinsuskaitseameti vastava mälestise liigi peainspektoriga) ja aruanded.

……………………………….			…………………………………
Kalev Uustalu						Jaanus Karilaid	

Lisa 2 

Vastavalt Muinsuskaitseameti ja Haapsalu Linnavolikogu vahel sõlmitud halduslepingu punktile 3.10 kooskõlastab Haapsalu Linnavalitsus alljärgnevad Mälestiste ja muinsuskaitsealal ning nende kaitsevööndites paiknevate ehitistega seotud projektdokumentatsiooni (edaspidi Projektid): 

1.	mälestisel ja muinsuskaitsealal ning nende kaitsevööndis kavandatavad suuri muutusi ette nägevate konserveerimis-, restaureerimis-, remondi- ja ehitustööde taotlused;
2.	mälestise eritingimused, eelprojektid ja projektid; 
3.	muinsuskaitsealal ja mälestise või muinsuskaitseala kaitsevööndis asuvate ehitiste eritingimused, eelprojektid ja projektid, milles nähakse ette ehitise või selle osa lammutamine või laiendamine juurde-, peale- või allaehitamise teel;
4.	mälestise ja muinsuskaitsealal ja muinsuskaitseala või mälestise kaitsevööndis uusehitiste muinsuskaitse eritingimused ja projektid;
5.	detailplaneeringud, mille alal paiknevad mälestised, muinsuskaitsealad ja nende kaitsevööndid;

……………………………….			…………………………………
Kalev Uustalu						Jaanus Karilaid	

Lisa 3

Vastavalt Muinsuskaitseameti ja Haapsalu Linnavolikogu vahel sõlmitud halduslepingu punktile 3.11 ei kooskõlasta Haapsalu Linnavalitsus alljärgnevaid Mälestiste ja muinsuskaitsealal ning nende kaitsevööndites paiknevate ehitistega seotud projektdokumentatsiooni (edaspidi Projektid):

1.	üldplaneeringud, mille alal asub mälestis, muinsuskaitseala või nende kaitsevöönd;
2.	teemaplaneeringud, mille alal asub mälestis, muinsuskaitseala või nende kaitsevöönd;
3.	mälestiste restaureerimiskontseptsioonid:

……………………………….			…………………………………
Kalev Uustalu						Jaanus Karilaid	

SELETUSKIRI
Eelnõule „Halduslepingu sõlmimine Muinsuskaitseametiga“

Vastavalt muinsuskaitseseaduse § 9 lg 2 võib valla- või linnavalitsus täita muinsuskaitsealaseid riiklikke kohustusi Muinsuskaitseameti ja kohaliku omavalitsuse volikogu vahelise halduslepingu kohaselt.

Muinsuskaitseamet teeb ettepaneku allkirjastada uuendatud Haapsalu Linnavolikogu ja Muinsuskaitseameti vahel 25.01.2008.a sõlmitud haldusleping. Võrreldes kehtiva lepinguga on täpsustatud muinsuskaitse puudutavate dokumentide srhiveerimist.

Linnavalitsus teeb ettepaneku eelnõu otsusena vastu võtta.

Peeter Vikman
Aselinnapea